R. Zajac, minister zdravotníctva SR: (2004-03-10):
V materiáli porovnávame Programové vyhlásenie vlády Slovenskej republiky, ktoré explicitne vyjadruje ciele, nástroje zdravotnej politiky vlády, procesné formy zdravotníctva v rokoch 2002 až 2006 s aktuálnymi riešeniami danej problematiky v pripravenej legislatíve a analyzujeme pripravenosť rezortu zdravotníctva na implementáciu daných krokov. Obsahujú šestnásť úloh programového vyhlásenia vlády. Cieľom tejto správy bolo zistiť, či reforma zdravotníctva a koncepcia zdravotnej starostlivosti je plne v súlade s programovým vyhlásením vlády, či vychádza z predchádzajúcich siedmich princípov. Cieľom bolo zistiť, či sme schopní poskytnúť rovnakú zdravotnú starostlivosť na rovnakú potrebu, či sme schopní rešpektovať schopnosť platiť, či sme schopní zabezpečiť univerzálne pokrytie systému, či sme schopní zabezpečiť ochranu práv pacientov, či sme schopní zabezpečiť vymáhanie pravidiel hry na zdravotnícku kontrolu, či sme schopní rešpektovať, že zdravotníctvo je z technického pohľadu služba, ale z etického pohľadu poslanie, a či sme schopní zabezpečiť voľný prístup na trh licenciovaným subjektom. Zo záveru, ktorý sme vám predložili, vyplýva, že spĺňame všetky predpoklady na implementáciu tejto koncepcie zdravotnej politiky v rámci zdravotnej starostlivosti s tým, že pripravenosť rezortu môžeme rozdeliť do troch skupín. V oblasti mentálnej pripravenosti konštatujeme, že hlavne v povolaní lekára sa objavujú tri skupiny osôb, ktoré na toto reagujú rôzne. Prvá skupina sú lekári, ktorí komunikujú, ktorí podporujú systém, sú lekári, ktorí očakávajú od zavedenia reformy pozitívne zmeny, a preto ju otvorene vítajú, a preto sa s ňou stotožňujú. Druhá skupina sa zatiaľ nevie rozhodnúť, ktorý systém jej zabezpečí lepšie výhody. Na jednej strane cíti, že v novom systéme by úspešný mohol mať viac, môže mať viac výhod, ale takisto je v pocite neistoty a zároveň oceňuje aj to, že súčasný systém mu zabezpečuje aj v prípade nižšej kvality štandardizované príjmy. Tretia skupina lekárov je skupina, ktorá je proti akejkoľvek zmene a priori a ide skôr o generáciu seniorov. V technickej pripravenosti predstavujeme zistenia, či sú zdravotné poisťovne a poskytovatelia pripravení na vyššiu zodpovednosť a aktivitu z technickej stránky. Konštatujeme áno, že zdravotné poisťovne investovali dostatočne veľké zdroje do informačných systémov a nebudú mať technicky žiadny vážny problém pre implementáciu nových prvkov. Podobne ani u poskytovateľa nepredpokladáme z technického pohľadu žiadny vážnejší problém. Takisto vieme, že kapacitná pripravenosť je na dobrej úrovni. Bude síce dochádzať k importu nových ľudí a inovatívnych myšlienok do rezortu zdravotníctva z domácej profesionálnej, ale aj zahraničnej scény. Naším hlavným cieľom je spokojný pacient, ktorý je v systéme klientom, cíti sa v ňom bezpečne a s istotou môže dôverovať svojej zdravotnej poisťovni a svojmu lekárovi. Vážený pán predseda, vážené pani poslankyne, páni poslanci, je, samozrejme, možné uviesť takúto správu z rôzneho uhlu pohľadu a je možné takúto správu žiadať z rôzneho uhlu pohľadu. My sme považovali za poctivé, aby sme z dikcie opakovaného znenia parlamentnej požiadavky vám dali v podstate odpočet, ako vyzerá systém zmeny zdravotníctva aj z pohľadu programového vyhlásenia vlády. Ďakujem za pozornosť.